Efter tre røde kort og overfald på dommeren er et drengehold fra Khimki FC blevet smidt ud af den store internationale ungdomsfodboldturnering Dana Cup i Hjørring

Efter usædvanlig hårdt spil, et hav af svinestreger og tre udvisninger fik dommeren nok og fløjtede kampen mellem Khimki FC og norske Tromsø af. Det resulterede i masser af tumult. Blandt andre blev dommeren slået og politiet tilkaldt. - Det er sket før, men det er rigtig mange år siden, at vi har været nødsaget til at smide et hold ud af turneringen. Men her har der slet ikke været nogen tvivl. De 16-årige knægte fra Rusland slog og sparkede deres modstandere overalt på banen. Det er helt uacceptabelt og usædvanlig usportsligt, siger Dana Cup?s turneringsleder John Robert Larsen til TV2/NORD.